Jürgen Schopp Tampereen yliopistolla vuonna 2016.
**Jürgen Franz Schopp** (s. 7.tammikuuta 1946 Waldkirchen, Saksa) on tamperelainen lehtori emeritus ja käännöstieteilijä. Hän on toiminut saksan käännöstieteen lehtorina Tampereen yliopiston kieli-, käännös- ja kirjallisuustieteiden yksikössä (ent. Kieli-ja käännöstieteiden laitos) vuodesta 1982 lähtien.

Koulutus- ja urahistoria
------------------------

Jürgen Schopp valmistui oppisopimuksella latojaksi Stuttgartin Schwabenverlag-kustantamosta vuonna 1963 ja ylioppilaaksi Stuttgartin iltalukiosta vuonna 1972.

Vuosina 1972–1977 Schopp suoritti maisterintutkinnon Kielin Christian-Albrechts-Universität-yliopistossa Saksassa pääaineenaan pohjoismainen filologia sekä sivuaineinaan germaaninen filologia ja folkloristiikka. Hän valmistui Åbo Akademista filosofian kandidaatiksi vuonna 1979 pääaineenaan germaaninen filologia sekä sivuaineinaan pohjoismainen filologia ja pohjoismainen folkloristiikka. Tampereen yliopistossa hän opiskeli saksan kielen kääntämisen ja tulkkauksen tutkinto-ohjelmassa, josta valmistui filosofian lisensiaatiksi vuonna 1996 ja filosofian tohtoriksi vuonna 2005.

Schoppin työura alkoi Saksassa ja Hollannissa, joissa hän toimi latojana graafisen alan yrityksissä vuosina 1963–1971. Kielenopetus astui kuvioihin, kun hän toimi saksan kielen opettajana Turussa Oy Wärtsilä Ab:ssa ja Raision Tehtaat Oy:ssä vuosina 1978–1979. Korkeakouluissa hän opetti saksaa vuodesta 1978 lähtien. Ensiksi hän oli saksan kielen tuntiopettajana Åbo Akademin ja Tampereen yliopiston Germaanisen filologian laitoksissa, minkä jälkeen hän siirtyi Tampereen kieli-instituuttiin Saksan osastolle lehtoriksi 1979–1981 väliseksi ajaksi.

Tampereen kieli-instituutista tuli osa Tampereen yliopiston Kääntäjän koulutuslaitosta vuonna 1981, mistä lähtien Schopp toimi lehtorina Saksan käännöstieteessä vuoteen 2010 asti. Schopp on opettanut Tampereen yliopistossa muun muassa saksan kielioppia ja kirjallista viestintää, typografiaa, tulkkausta sekä virallisten käännösten laatimista kieliparilla suomi-saksa.

Schopp on jäsenenä kansainvälisessä tutkijaryhmässä, jossa on mukana tutkijoita eri yliopistoista: norjalaisesta Høgskolen i Østfoldista, kreikkalaisesta Joonian yliopistosta, slovenialaisesta Ljubljanan yliopistosta, italialaisesta Cagliarin yliopistosta ja Tampereen yliopistosta.

Tärkeimmät tutkimukset
----------------------

Jürgen Schoppin teoksen *Typografie und Translation* kansikuva.
Schopp on tunnettu ammattimaista kääntämistä ja typografiaa käsittelevästä tutkimuksestaan. Käännöstutkimuksessaan hän on pääosin tarkastellut kääntämistä translatorisena toimintana, jonka tavoitteena on tuottaa lähdekielellä kirjoitetusta materiaalista kohdekielessä – ja kulttuurissa toimivia viestintävälineitä. Typografisessa tutkimuksessaan hän on keskittynyt siihen, miten julkaisuohjelmien yleistyminen on vaikuttanut typografian demokratisoitumiseen ja tätä kautta myös ammattimaisen typografian muutoksiin.

Schoppin saksan käännöstieteeseen kuuluva väitöskirja *Gut zum Druck? - Typographie und Layout im Übersetzungsprozeß* tarkastettiin Tampereen yliopistossa vuonna 2005. Siinä hän yhdistää kirjapainoalan ja käännöstieteen tutkimusta toisiinsa ja kuvaa, miten ammattimaisen kääntäjän tulisi olla perillä myös julkaisujen ulkoasuun ja toimittamiseen liittyvistä tekijöistä. Yksi Schoppin tärkeimmistä teoksista on myös *Typografie und Translation*, joka on typografian opaskirja kääntäjille. Lisäksi Schopp on kirjoittanut runsaasti artikkeleita kääntämisestä asiantuntijatoimintana.

Yhdistystoiminta
----------------

Jürgen Schoppin suunnittelema EST-yhteisön logo.
Schopp on kuulunut ammattiinsa läheisesti liittyviin yhdistyksiin. Hän oli käännösalan tutkimusyhteisö EST:n (European Society for Translation Studies) perustajajäsen vuonna 1992 ja oli yhteisön jäsen aina vuoteen 2015 asti. Hän on myös suunnitellut kyseiselle yhteisölle logon vuonna 1995. Lisäksi hän on mukana kansainvälisessä Gutenberg-seurassa, joka keskittyy kirjapainoalan historiantutkimukseen.

Lähteet
-------

1. 1 2 3 4 5  Jürgen F. Schopp: Typografie, Layout und Translation - von der Bleizeit zum DTP-Zeitalter people.uta.fi.  Arkistoitu 22.2.2016. Viitattu 03.04.2017. (saksaksi) (suomeksi)
2. 1 2  Jürgen Schoppin väitöskirja tarkastetaan 9.12.2005  22.11.2005. uta.fi.  Arkistoitu 4.4.2017. Viitattu 03.04.2017. (suomeksi)
3. 1 2 3 4 5  Henkilökohtainen sähköpostihaastattelu Jürgen Schoppin kanssa *uta.fi*.  28.02.-03.04.2017.  *lähde tarkemmin?*
4. ↑  Jürgen F. Schopp: Jürgen Schoppin julkaisut, esitelmät ja työpajat people.uta.fi.  Arkistoitu 29.4.2016. Viitattu 03.04.2017. (saksaksi) (suomeksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Suomi (KANTO)
* Yhdysvallat

 |

 |